## Odluka Ustavnog suda Republike Hrvatske broj:U-IIIA-2353/2005 od 5. srpnja 2006.

### NN 94/2006 (23.8.2006.), Odluka Ustavnog suda Republike Hrvatske broj:U-IIIA-2353/2005 od 5. srpnja 2006.

# USTAVNI SUD REPUBLIKE HRVATSKE

**2198**

Ustavni sud Republike Hrvatske, u Drugom vijeću za odlučivanje o ustavnim
tužbama, u sastavu sutkinja Jasna Omejec, predsjednica Vijeća, te suci Marijan
Hranjski, Mario Kos, Ivan Mrkonjić, Emilija Rajić i Vice Vukojević, članovi
Vijeća, odlučujući o ustavnoj tužbi koju je podnijela M. V. iz Z., koju zastupa
M. M. M., odvjetnica u Z., na sjednici održanoj 5. srpnja 2006. godine,
jednoglasno je donio

## ODLUKU

I. Ustavna tužba se usvaja.
II. Vrhovni sud Republike Hrvatske dužan je donijeti odluku u predmetu koji se
vodi pred tim sudom pod brojem: Rev-202/06 u najkraćem mogućem roku, ali ne
duljem od šest (6) mjeseci, računajući od prvog idućeg dana nakon dana objave
ove odluke u »Narodnim novinama«.
III. Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst),
podnositeljici ustavne tužbe M. V. iz Z. određuje se primjerena naknada zbog
povrede ustavnog prava iz članka 29. stavka 1. Ustava Republike Hrvatske
(»Narodne novine«, broj 41/01. – pročišćeni tekst) u iznosu od 9.000,00 kn.
IV. Naknada iz točke III. izreke ove odluke bit će isplaćena iz državnog
proračuna u roku od tri (3) mjeseca od dana podnošenja zahtjeva podnositeljice
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositeljica ustavne tužbe, na temelju članka 63. Ustavnog zakona o
Ustavnom sudu Republike Hrvatske (»Narodne novine«, broj 99/99., 29/99. i 49/02.
– pročišćeni tekst, u daljnjem tekstu: Ustavni zakon), podnijela je 25. svibnja
2005. ustavnu tužbu smatrajući da joj je nerazumno dugim trajanjem postupka pred
nadležnim redovnim sudovima povrijeđeno ustavno pravo zajamčeno člankom 29.
stavkom 1. Ustava Republike Hrvatske.

ČINJENICE VAŽNE ZA USTAVNOSUDSKI POSTUPAK

2. Parnični postupak pokrenut je 11. kolovoza 1994. pred Općinskim sudom u Zadru
tužbom podnositeljice protiv društva C. o. d.d. Z., F. Z., kao provotužene i
Republike Hrvatske, kao drugotužene, radi naknade štete.
U razdoblju do 5. studenoga 1997. sud nije poduzeo niti jednu radnju u postupku.
U razdoblju nakon 5. studenoga 1997. u postupku su poduzete sljedeće radnje:
– tužba je tuženicima dostavljena na odgovor 23. ožujka 1999., a odgovor na
tužbu prvotužena je sudu dostavila podneskom od 7. travnja 1999., a drugotužena
podneskom od 8. travnja 1999. godine;
– na ročištu održanom 4. svibnja 1999. sud je strankama naložio dostavu
dokumentacije te je odredio pribaviti određene podatke relevantne za
raspravljanje o postavljenom zahtjevu;
– podnescima od 10. travnja 2000. i 11. travnja 2001. podnositeljica je
predložila zakazivanje ročišta za glavnu raspravu;
– na ročištu održanom 25. srpnja 2001. glavna rasprava je odgođena;
– podneskom od 13. rujna 2001. podnositeljica je predložila sudu zakazivanje
ročišta za glavnu raspravu;
– na ročištu održanom 12. studenoga 2001. sud je odredio da će se službenim
putem pribaviti podaci od Policijske uprave zadarske;
– na ročištu održanom 22. siječnja 2002. sud je odredio pribaviti upravni spis
nadležnog odjela Zadarske županije u predmetu obnove kuće podnositeljice;
– rješenjem, broj: P-1370/94 od 20. rujna 2002., sud je odredio prekid postupka
u odnosu na drugotuženu;
– protiv navedenog rješenja podnositeljica je 2. listopada 2002., a drugotužena
3. listopada 2002. izjavila žalbu;
– na ročištu održanom 6. studenoga 2002. sud je izdvojio dio spisa koji se
odnosi na tužbu podnositeljice protiv prvotužene radi vođenja odvojenog postupka
te je odredio da će se taj postupak voditi pod novim brojem, dok je u postupku
protiv drugotužene sud odredio provođenje dokaza saslušanjem podnositeljice;
– rješenjem, broj: Gž-1475/02 od 17. prosinca 2003., Županijski sud u Zadru
ukinuo je prvostupanjsko rješenje od 20. rujna 2002. i predmet vratio sudu prvog
stupnja na ponovni postupak;
– na ročištu održanom 4. ožujka 2004. zbog nepristupa uredno pozvane
podnositeljice nastupilo je mirovanje postupka;
– podneskom od 26. ožujka 2004. podnositeljica je podnijela prijedlog za povrat
u prijašnje stanje, podredno žalbu;
– podneskom od 8. lipnja 2004. podnositeljica je povukla prijedlog za povrat u
prijašnje stanje, podredno žalbu, te je predložila nastavak postupka;
– podneskom od 17. lipnja 2004. podnositeljica je ponovno predložila nastavak
postupka;
– na ročištu održanom 4. studenoga 2004. sud je uzeo izjavu podnositeljice o
imovnom stanju te ju oslobodio od obveze plaćanja sudskih pristojbi u ovom
postupku te je ujedno i zaključio glavnu raspravu;
– na ročištu za objavu presude održanom 18. studenoga 2004. sud je objavio
odluku kojom je odbio tužbeni zahtjev podnositeljice kao neosnovan;
– protiv prvostupanjske odluke suda (presude i rješenja) podnositeljica je 15.
ožujka 2005. izjavila žalbu koju je Županijski sud u Zadru odlukom, broj: Gž-849/05
odbio u cijelosti kao neosnovanu te potvrdio prvostupanjsku odluku;
– protiv drugostupanjske odluke podnositeljica je 15. prosinca 2005. podnijela
reviziju te je predmet dostavljen Vrhovnom sudu Republike Hrvatske na
odlučivanje, gdje se vodi pod brojem: Rev-202/06.

PRAVO VAŽNO ZA USTAVNOSUDSKI POSTUPAK

3. Za ovaj ustavnosudski postupak mjerodavne su odredbe članka 29. stavka 1.
Ustava Republike Hrvatske i članka 63. Ustavnog zakona.

*Ustavna tužba je osnovana.*

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Parnični postupak pokrenut je 11. kolovoza 1994. pred Općinskim sudom u Zadru.
Međutim, duljina postupka ne uzima se u obzir od tog dana već od 5. studenoga
1997. godine, kada je stupio na snagu Zakon o potvrđivanju Konvencije za zaštitu
ljudskih prava i temeljnih sloboda i Protokola, broj 1, 4, 6, 7 i 11, 12 i 13 uz
Konvenciju za zaštitu ljudskih prava i temeljnih sloboda (»Narodne novine –
Međunarodni ugovori«, broj 18/97., 6/99. – pročišćeni tekst i 8/99. – ispravak i
14/02., u daljnjem tekstu: Zakon o potvrđivanju Konvencije), koja Konvencija u
članku 6. stavku 1. jamči i pravo na suđenje u razumnom roku.
Ustavna tužba podnesena je 25. svibnja 2005., a do tog dana sudski postupak nije
pravomoćno okončan, pa Ustavni sud utvrđuje da je do dana podnošenja ustavne
tužbe postupak u ovom predmetu trajao ukupno deset (10) godina, devet (9)
mjeseci i trinaest (13) dana, a nakon stupanja na snagu Zakona o potvrđivanju
Konvencije pa do dana podnošenja ustavne tužbe postupak je trajao sedam (7)
godina, šest (6) mjeseci i devetnaest (19) dana.

4.2. POSTUPANJE NADLEŽNOG SUDA

U pravno relevantnom razdoblju postupak se najprije vodio pred Općinskim sudom u
Zadru koji je od radnji relevantnih za odlučivanje o pravima i obvezama
podnositeljice održao više ročišta za glavnu raspravu, utvrdio prekid postupka u
odnosu na drugotuženu te razdvojio postupke u odnosu na prvo i drugotuženu.
U povodu žalbi stranaka izjavljenih protiv prvostupanjskog rješenja o prekidu
postupka predmet je dostavljen Županijskom sudu u Zadru na odlučivanje koji je
prvostupanjsko rješenje ukinuo i predmet vratio na ponovno suđenje.
U ponovnom postupku sud je održao dva (2) ročišta, utvrdio mirovanje postupka,
nastavio postupak i zaključio glavnu raspravu.
U povodu žalbe podnositeljice izjavljene protiv prvostupanjske odluke predmet je
dostavljen višem sudu na odlučivanje koji je žalbu podnositeljice odbio kao
neosnovanu i potvrdio prvostupanjsku odluku.
Protiv drugostupanjske odluke podnositeljica je podnijela reviziju, te je
predmet dostavljen Vrhovnom sudu Republike Hrvatske na odlučivanje.

4.3. PONAŠANJE PODNOSITELJICE USTAVNE TUŽBE(TUŽITELJICE U PARNIČNOM POSTUPKU)

Ustavni sud utvrđuje da je podnositeljica, kao tužiteljica u parničnom postupku,
dijelom doprinijela duljini postupka i to na način što iako je bila uredno
pozvana, nije pristupila na ročište zakazano za 4. ožujka 2004. zbog čega je
nastupilo mirovanje postupka.
Doprinos podnositeljice duljini postupka Ustavni sud uzeo je u obzir prilikom
odmjeravanja primjerene naknade zbog utvrđene povrede prava podnositeljice na
suđenje u razumnom roku.

4.4. SLOŽENOST SUDSKOG PREDMETA

Ustavni sud ocjenjuje da se u konkretnom slučaju ne radi o složenoj pravnoj
stvari.

OCJENA USTAVNOG SUDA

5. Ustavni sud utvrđuje da se postupak u ovom predmetu vodi u ukupnom trajanju
preko jedanaest (11) godina, što ne udovoljava zahtjevu suđenja u razumnom roku.
Imajući u vidu ukupnu duljinu postupka, kao i činjenicu da je sud prvog stupnja
bio neaktivan u više razdoblja (od 5. studenoga 1997. do 26. ožujka 1999., te od
4. svibnja 1999. do 25. srpnja 2001.) Ustavni sud je utvrdio da je dugim
trajanjem i neučinkovitim provođenjem parničnog postupka, u kojem postupak nije
dovršen, podnositeljici povrijeđeno ustavno pravo da zakonom ustanovljeni
neovisni i nepristrani sud u razumnom roku odluči o njezinim pravima i obvezama,
koje je zajamčeno člankom 29. stavkom 1. Ustava Republike Hrvatske.
Stoga je, u smislu odredbe članka 63. stavka 2. Ustavnog zakona, odlučeno kao
pod točkama I. i II. izreke ove odluke.
6. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade zbog povrede ustavnog prava iz članka 29. stavka 1. Ustava
Ustavni sud utvrđuje uzimajući u obzir okolnosti svakog pojedinog slučaja, uz
istodobno uvažavanje ukupnih gospodarskih i socijalnih prilika u Republici
Hrvatskoj.
7. Odluka o objavi (točka V. izreke) temelji se na odredbi članka 29. Ustavnog
zakona.
8. Predsjednik Vrhovnog suda Republike Hrvatske dužan je dostaviti Ustavnom sudu
pisanu obavijest o datumima donošenja i otpreme odluke u roku od osam (8) dana
od dana njene otpreme, a najkasnije osam (8) dana od isteka roka određenog u
točki II. izreke ove odluke. Ovaj nalog temelji se na članku 31. stavcima 4. i
5. Ustavnog zakona.

Broj: U-IIIA-2353/2005
Zagreb, 5. srpnja 2006.

USTAVNI SUD REPUBLIKE HRVATSKE
Predsjednica Vijeća
**dr. sc. Jasna Omejec**, v. r.

Odluka, NN 94/2006-2198
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)